b"\n_START_ARTICLE_\nAd\xc5\xbea Ekapadas\n_START_PARAGRAPH_\nAd\xc5\xbea Ekapadas (skr. \xe0\xa4\x85\xe0\xa4\x9c \xe0\xa4\x8f\xe0\xa4\x95\xe0\xa4\xaa\xe0\xa4\xa6\xe0\xa5\x8d\xc2\xa0= aja ekapad 'o\xc5\xbeys vienakojis')\xc2\xa0\xe2\x80\x93 vedin\xc4\x97s mitologijos dievyb\xc4\x97, priskiriama prie orini\xc5\xb3 diev\xc5\xb3. Tik vienoje Rigvedos vietoje Ad\xc5\xbea Ekapadas minimas paskirai (RV 10.65.13) visur kitur jis eina drauge su Ahi Budhnja. Nam\xc5\xb3 apeigose \xc5\xa1iedviem dievyb\xc4\x97ms skiriama auka. Pasakojama, kad Ad\xc5\xbea Ekapadas palaiko dang\xc5\xb3, srautus, vandenyn\xc4\x85, Sarasvat\xc4\x99, Visus dievus. Jis dav\xc4\x97 tvirtov\xc4\x99 abiem pasauliams. V\xc4\x97lesniuose \xc5\xa1altiniuose minima, kad jis rad\xc4\x99sis rytuose, jis minimas tarp padang\xc4\x97s dievybi\xc5\xb3 ar tapatinamas su saule._NEWLINE_Manoma, kad P\xc5\xab\xc5\xa1ano (saul\xc4\x97s) rato kelio kra\xc5\xa1tutiniai ta\xc5\xa1kai b\xc5\xabdavo jungiami vertikale, kuri\xc4\x85 simbolizuoja vardas Ad\xc5\xbea Ekapadas. O\xc5\xbei\xc5\xa1ka dievyb\xc4\x97s kilm\xc4\x97 j\xc4\x85 sieja ne tik su P\xc5\xab\xc5\xa1anu, bet ir su Indra (griaustinio dievas indoeuropieti\xc5\xa1koje mitologijoje da\xc5\xbenai ve\xc5\xbeamas o\xc5\xbei\xc5\xb3). Gali b\xc5\xabti, kad Ad\xc5\xbea Ekapadas simbolizuoja \xc5\xbeaib\xc4\x85 (vienos kojos, trenkian\xc4\x8dios \xc5\xbeem\xc4\x97n \xc4\xafvaizdis; uol\xc5\xb3 skaldymas). Pats Ad\xc5\xbea Ekapado vardas yra epitetas, po kuriuo slypi ne\xc5\xbeinomo dievo vardas._NEWLINE_V\xc4\x97lyvesn\xc4\x97je tradicijoje Ad\xc5\xbea Ekapadas siejamas su vienu i\xc5\xa1 11 rudr\xc5\xb3, bei naudojamas kaip \xc5\xa0ivos epitetas."